Rámcová dohoda č. ..........
uzavretá v súlade s § 11 zákona č. 25/2006 Z. z. o verejnom obstarávaní  o o zmene a doplnení niektorých zákonov v znení neskorších predpisov a s § 269 a následne  zákona č. 513/1991 Zb. - Obchodný zákonník v znení neskorších predpisov za účelom poskytnutia služby s názvom: 
„Pozáručný servis kancelárskej techniky vrátane dodania náhradných dielov“.

Strany rámcovej dohody

1.	Objednávateľ			
	Obchodné meno:			Mesto Košice
       Sídlo:			Trieda SNP 48/A, 040 11 Košice
Štatutárny zástupca:		MUDr. Richard Raši, PhD., MPH
IČO: 				00691135
IČ DPH SK:			SK 2021186904
Bankové spojenie:         		Prima banka Slovensko a.s.
Číslo účtu:			0442486001/5600

(ďalej len „Objednávateľ“)

2.	Poskytovateľ			
       Obchodné meno:		
	Sídlo:				
Štatutárny zástupca:  		
IČO:  				
IČ DPH:				
Bankové spojenie: 		
Číslo účtu: 			
Zápis v obch. registri:		

(ďalej len „Poskytovateľ“)

Preambula
Rámcová dohoda sa uzatvára na základe verejného obstarávania postupom pre zákazku s nízkou hodnotou, ktoré bolo vyhlásené na webovom sídle objednávateľa dňa ......... Rámcová dohoda určuje podmienky zadávania predmetu rámcovej dohody počas jej platnosti, najmä čo sa týka ceny a predpokladaného množstva predmetu rámcovej dohody. 

Čl. I
Predmet rámcovej dohody

1.	Predmetom rámcovej dohody je úprava práv a povinností Poskytovateľa a Objednávateľa pri zabezpečovaní pozáručného servisu tlačiarní, multifunkčných zariadení a kopírovacích strojov (ďalej len „zariadenia“). Zoznam jednotlivých druhov zariadení je uvedený v Prílohe č. 1 - „Zoznam zariadení, u ktorých sa bude vykonávať pozáručný servis“. 
2.	Poskytovateľ sa zaväzuje, že na základe samostatných objednávok Objednávateľa zabezpečí pre neho predmet rámcovej dohody v rozsahu uvedenom v ods. 3 tohto článku.
3.	Poskytovateľ sa zaväzuje vykonávať predmet rámcovej dohody pre dohodnuté zariadenia v nasledovnom rozsahu: 
a)	servis zariadenia (diagnostika zariadenia, odstraňovanie poruchy alebo vady, výmena poškodených a nefunkčných komponentov, potrebná výmena komponentov po ukončení ich životnosti, ktorú garantuje výrobca zariadenia, nastavenie, úprava a pravidelná údržba zariadenia),
b)	dodanie a inštalácia originálnych náhradných dielov, 
c)	vypracovanie bezplatného technického posudku.
4.	Objednávateľ, v prospech ktorého bolo vykonané plnenie v súlade s rámcovou dohodou a na základe objednávky, zaväzuje sa zaplatiť za riadne a v čas poskytnuté plnenie predmetu rámcovej dohody dohodnutú cenu.

Čl. II
Cena a platobné podmienky

1.	Cena za predmet rámcovej dohody je stanovená v súlade so zákonom č. 18/1996 Z. z. o cenách v znení neskorších predpisov a v súlade s vyhláškou č. 87/1996 v znení neskorších predpisov. 
2.	Cena je stanovená vrátane DPH, dopravných nákladov, diagnostikovania zariadenia, servisu a dodania nového náhradného dielu.  Dohodnutá cena obsahuje aj cenu za dopravu a likvidáciu nefunkčného dielu.
3.	Cena za servis predstavuje diagnostiku zariadenia, demontáž vadného dielu, bežnú opravu zariadenia, výmenu a montáž nového dielu za vadný diel, potrebnú výmenu komponentov po ukončení ich životnosti, likvidáciu vadného dielu, nastavenie a úpravu zariadenia vrátane dopravných nákladov. 
4.	Do ceny za náhradné diely sa započítava aj doprava alebo doručenie.
5.	Dohodnuté ceny sú ceny jednotkové bez DPH podľa Prílohy č. 2 - Kalkulácia ceny so zoznamom najčastejšie používaných originálnych náhradných dielov“. K jednotkovým cenám sa dopočíta DPH podľa platných právnych predpisov v čase fakturácie a prenásobia sa potrebným odsúhlaseným množstvom. Pri servise je nárok na fakturáciu každá začatá polhodina s polovičnou dohodnutou  jednotkovou cenou za 1 hodinu servisu. Dohodnuté jednotkové ceny bez DPH sú záväzné počas celej doby platnosti rámcovej dohody. 
6.	Dohodnutá cena sa môže meniť iba pri expresnom nástupe pre plnenie predmetu rámcovej dohody a to prirážkou 10% k dohodnutej cene. 
7.	Po doručení kalkulácie ceny a pred uskutočnením servisu Objednávateľ v prípade rentability servisu zariadenia vystaví objednávku, ktorou dá súhlas s uskutočnením servisu v mieste servisného zásahu na pracoviskách Objednávateľa. Objednávateľ zároveň potvrdí svoj súhlas s kalkuláciou ceny a s vykonaním servisu e-mailom na adresu Poskytovateľa, ktorú mu Poskytovateľ oznámi pri podpise rámcovej dohody. 
8.	V prípade nerentabilnosti servisu je Poskytovateľ povinný vypracovať technický posudok na zariadenie. Technický posudok vypracuje Poskytovateľ bezplatne.
9.	Objednávateľovi vzniká povinnosť na zaplatenie ceny po riadnom splnení predmetu rámcovej dohody poskytovateľom na základe objednávky a na základe vystavenej faktúry. Faktúra musí byť v súlade s objednávkou vystavenou Objednávateľom, Prílohami č. 1 a č. 2 a predloženou písomnou kalkuláciou poskytovateľa. 
10.	Súčasťou faktúry bude dodací/montážny list. Dodací/montážny list bude obsahovať číslo rámcovej dohody, rozsah predmetu plnenia rámcovej dohody podľa objednávky, záručnú dobu výrobcov u  jednotlivých dodaných a namontovaných náhradných dielov, čas začatia a ukončenia poskytovania predmetu rámcovej dohody, podpisy a pečiatky oprávnenej osoby Poskytovateľa a oprávnenej osoby Objednávateľa.
11.	Ak Poskytovateľ predloží Objednávateľovi faktúru, ktorá je nesprávna, neúplná, ku ktorej nie je priložený potvrdený dodací/montážny list, alebo ktorá nemá náležitosti daňového dokladu podľa príslušných právnych predpisov, bude mu faktúra vrátená na prepracovanie a doplnenie. Vrátením faktúry Poskytovateľovi prestáva plynúť lehota splatnosti. Objednávateľ sa v takom prípade nemôže dostať do omeškania s úhradou faktúry, a to z dôvodu, že nová lehota splatnosti začne plynúť až po doručení opravenej alebo novej faktúry a dodacieho/montážneho listu, ktoré musia obsahovať všetky požadované náležitosti. 
12.	Objednávateľ neposkytuje preddavok ani zálohovú platbu.
13.	Lehota splatnosti faktúry je 30 dní odo dňa doručenia faktúry Objednávateľovi.
14.	Faktúra sa považuje za uhradenú dňom príkazu na jej úhradu z účtu Objednávateľa na účet Poskytovateľa.

Čl. III
Miesto, podmienky a termín plnenia

1.	Predmet rámcovej dohody sa bude vykonávať v priestoroch Objednávateľa. 
2.	Objednávateľ je povinný:
a)	umožniť Poskytovateľovi plnenie predmetu rámcovej dohody, spolupracovať s Poskytovateľom pri plnení predmetu rámcovej dohody, a to najmä poskytnúť mu vždy v dostatočnom predstihu potrebnú súčinnosť, úplné, pravdivé a včasné informácie potrebné pre riadne  plnenie záväzkov Poskytovateľa,
b)	umožniť prístup k zariadeniam, ktoré sú určené na plnenie predmetu rámcovej dohody pracovníkom Poskytovateľa tak, aby ho mohli plniť,
c)	vytvoriť bezpečné pracovné prostredie v súlade s platnými právnymi predpismi SR, na miestach určených na plnenie predmetu rámcovej dohody pre zamestnancov Poskytovateľa.
3.	Poskytovateľ je povinný:
a)	plniť predmet rámcovej dohody v požadovanej kvalite a prostredníctvom pracovníkov s príslušnou kvalifikáciou, 
b)	akceptovať podmienky Objednávateľa pre plnenie predmetu rámcovej dohody a pre prístup na miesto jeho plnenia.
4.	Poskytovateľ je oprávnený plniť predmet rámcovej dohody prioritne na pracoviskách Objednávateľa a podľa potreby a dohody s Objednávateľom i vo svojich priestoroch.
5.	Poskytovateľ sa zaväzuje na základe objednávky Objednávateľa plnenie rámcovej dohody poskytnúť:
a)	pri poruche alebo vade nástup na diagnostikovanie a servis do 24 hodín od doručenia objednávky, 
b)	pri pravidelnej servisnej prehliadke nástup do 48 hodín od doručenia.
6.	Do lehoty nástupu na plnenie predmetu rámcovej dohody sa nepočítajú dni pracovného pokoja a pracovného voľna. Predmet rámcovej dohody sa bude vykonávať len v pracovných dňoch. 
7.	Vo výnimočných a odôvodnených prípadoch môže Objednávateľ žiadať Poskytovateľa o expresný nástup na plnenie rámcovej dohody do 12 hodín.
8.	Dodací/montážny list so všetkými vyplnenými požadovanými údajmi podpíše poverená osoba Objednávateľa po riadnom odskúšaní a prevzatí zariadenia, na ktorom bol vykonaný servis. V prípade, že pri odskúšaní zariadenia poverená osoba Objednávateľa zistí, že zariadenie nie je schopné riadnej prevádzky, že porucha alebo vada nebola odstránená alebo nebola odstránená v plnom rozsahu, zariadenie neprevezme a servis zariadenia sa nepovažuje za ukončený.
9.	Poskytovateľ sa zaväzuje pri poskytovaní servisu použiť iba originálne, nové, nepoužité náhradné diely dodávané výrobcom príslušných zariadení, ktoré nesmú byť repasované. Výnimočne môže Poskytovateľ použiť so súhlasom poverenej osoby Objednávateľa iný než originálny diel na servis zariadenia v tom prípade, ak výrobca zariadenia ukončil servisnú podporu zariadenia a originálne náhradné diely už nie sú k dispozícii. 
10.	V prípade, že servis zariadenia si vyžaduje objednanie náhradného dielu u výrobcu, je poskytovateľ povinný uviesť zariadenie do prevádzky v lehote 21 dní od nástupu na opravu, s výnimkou kopírovacieho stroja Kyocera TAS Kalfa, pri ktorom je nevyhnutné plnohodnotné uvedenie do prevádzky do 24 hodín od nástupu na opravu. V opačnom prípade musí Poskytovateľ bezodplatne zapožičať Objednávateľovi adekvátne náhradné zariadenie podobných parametrov až do ukončenia servisu.
11.	Bezodplatné zapožičanie vlastného zariadenia Poskytovateľa sa vzťahuje len na prípady, keď Objednávateľ odsúhlasí kalkuláciu na servis.
12.	Poskytovateľ je povinný zabezpečiť plnenie predmetu rámcovej dohody na základe telefonickej objednávky Objednávateľa a súčasného zaslania objednávky e-mailom na adresu Poskytovateľa, ktorá bude obsahovať typ zariadenia a rozsah plnenia predmetu rámcovej dohody podľa čl. I, bod 3 rámcovej dohody.
13.	Za Objednávateľa budú vo veciach technických, vo veciach objednávok a veciach súvisiacich s plnením predmetu rámcovej dohody osoby, ktoré budú Poskytovateľovi oznámené pri podpise rámcovej dohody.
14.	Objednávateľ a Poskytovateľ sa zaväzujú vo všetkých písomnostiach, (listoch, dodacích listoch a faktúrach, atď.) uvádzať číslo rámcovej dohody.

Čl. IV
Záručná doba 

1.	Poskytovateľ poskytuje záručné doby (lehoty):
a)	lehotu 12 mesiacov na servis,
b)	lehotu podľa podmienok výrobcu u náhradných dielov použitých pri servise, ktoré nemajú charakter spotrebného materiálu.
2.	Objednávateľ je povinný prípadné zistené vady po vykonaní predmetu rámcovej dohody na základe objednávky uplatňovať v záručnej dobe a oznámiť Poskytovateľovi písomne bez zbytočného odkladu a to najneskôr do uplynutia dohodnutej záručnej doby.
3.	Pri uznanej reklamácii kvality poskytnutého servisu Poskytovateľom počas záruky prestáva záručná doba plynúť odo dňa uplatnenia reklamácie a začína znova plynúť dňom prevzatia bezchybného poskytnutia predmetu rámcovej dohody. 
4.	Poskytovateľ je povinný nastúpiť na plnenie oprávnene reklamovaného predmetu rámcovej dohody podľa rovnakých zásad a termínov ako pri riadnom plnení predmetu rámcovej dohody, najneskôr však do 30 dní odo dňa uplatnenia reklamácie Objednávateľom. Reklamácia sa bude uplatňovať e-mailom na adresu oznámenú Poskytovateľom Objednávateľovi pri podpise rámcovej dohody, ak sa strany rámcovej dohody nedohodnú inak. 

Čl. V
Zmluvné sankcie

1.	V prípade omeškania Poskytovateľa nastúpiť na servisný zásah v dohodnutom termíne, uvedenom v čl., III. ods. 5 rámcovej dohody, je Objednávateľ oprávnený požadovať od Poskytovateľa zmluvnú pokutu vo výške 0,1 % z dohodnutej ceny objednaného servisného zásahu za každý, aj začatý deň omeškania. Základom pre výpočet pokuty je cena s DPH. Objednávateľ zmluvnú pokutu neuplatní v prípadoch charakterizovaných ako vyššia moc. 
2.	V prípade omeškania Objednávateľa s úhradou faktúr podľa čl. II, ods.15 rámcovej dohody je Poskytovateľ  oprávnený uplatniť voči Objednávateľovi úrok z omeškania vo výške 0,03% z neuhradenej fakturovanej čiastky za každý, aj začatý deň omeškania, okrem okolností charakterizovaných ako vyššia moc.

Čl. VI
Ukončenie trvania rámcovej dohody

1.	Rámcová dohoda sa uzatvára na dobu určitú na obdobie 36 mesiacov odo dňa jej účinnosti alebo do vyčerpania sumy 11.999 € s DPH, podľa toho čo nastane skôr.
2.	Rámcovú dohodu môže každá zo zmluvných strán ukončiť:
a)	výpoveďou,
b)	odstúpením od rámcovej dohody.
3.	Každá zo strán rámcovej dohody môže rámcovú dohodu vypovedať bez uvedenia dôvodu. Výpovedná doba je dvojmesačná. Výpovedná doba začína plynúť od prvého dňa nasledujúceho kalendárneho mesiaca po mesiaci v ktorom bola výpoveď doručená písomne druhej strane rámcovej dohody doporučenou zásielkou na adresu jej sídla. 
4.	Každá zo zmluvných strán je oprávnená odstúpiť od rámcovej dohody pri podstatnom porušení zmluvnej povinnosti a požadovať náhradu škody, ktorá jej týmto vznikla. 
5.	Za podstatné porušenie zmluvnej povinnosti sa považuje:
a)	neuhradenie faktúry Objednávateľom po lehote splatnosti ani po opakovanej výzve Poskytovateľa na jej úhradu,
b)	nenastúpenie Poskytovateľa na servisný zásah ani po opakovanej výzve Objednávateľa,
c)	nesplnenie povinnosti Poskytovateľa uvedenej v čl. III, bod 10 rámcovej dohody.
6.	Úplná alebo čiastočná zodpovednosť strany rámcovej dohody je vylúčená v prípadoch zásahu vyššej moci.
7.	Odstúpenie od rámcovej dohody odstupujúca strana rámcovej dohody oznámi druhej strane rámcovej dohody bez zbytočného odkladu po tom, ako sa o podstatnom porušení rámcovej dohody dozvedela písomne doporučenou zásielkou na adresu jej sídla. 

Čl. VII
Záverečné ustanovenia

1.	Vzájomné vzťahy oboch strán rámcovej dohody sa riadia ustanoveniami zákona č. 513/1991 Zb. - Obchodný zákonník v znení neskorších predpisov, zákona č. 18/1996 Z. z. o cenách v znení neskorších predpisov, vyhláškou č.87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov a zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.
2.	Zmeny, resp. doplnenia rámcovej dohody môžu byť vykonané len formou dodatkov k nej po ich odsúhlasení oboma stranami rámcovej dohody. Takéto dodatky budú tvoriť neoddeliteľnú súčasť rámcovej dohody.
3.	Neoddeliteľnou súčasťou rámcovej dohody sú prílohy: Príloha č. 1 - „Zoznam zariadení, u ktorých sa bude vykonávať pozáručný servis“ a Príloha č. 2 - „Kalkulácia ceny so zoznamom najčastejšie používaných originálnych náhradných dielov“.
4.	Rámcová dohoda je vyhotovená v štyroch rovnopisoch, z ktorých každá strana rámcovej dohody obdrží dva rovnopisy.
5.	Rámcová dohoda nadobúda platnosť dňom jej podpísania oboma stranami rámcovej dohody a účinnosť dňom nasledujúcim po dni jej zverejnenia na webovom sídle objednávateľa (www.kosice.sk).
6.	Strany rámcovej dohody vyhlasujú, že si túto rámcovú dohodu prečítali a že táto, tak ako bola vyhotovená, zodpovedá ich skutočnej vôli, ktorú si vzájomne vážne, zrozumiteľne a úplne slobodne prejavili, nebola uzatvorená v tiesni za nápadne nevýhodných podmienok, na dôkaz čoho pripájajú svoje podpisy.

V Košiciach, dňa				V Košiciach, dňa
		
Za Objednávateľa: 				Za  Poskytovateľa:

......................................................................      	.................................................................
          MUDr. Richard Raši, PhD., MPH		                 
        		      primátor